Twee polisiebeamptes in KwaZulu-Natal doodgeskietArgieffoto Die nasionale polisiekommissaris het ŉ grootskaalse soektog versoek na die verdagtes wat verantwoordelik is vir die moord op twee polisiebeamptes van KwaZulu-Natal. Brig. Vish Naidoo, woordvoerder van die polisie, het gesê genl. Khehla John Sitole het die polisie in KwaZulu-Natal opdrag gegee om ŉ grootskaalse soektog van stapel te stuur na die verdagtes ná twee beamptes binne 24 uur in die provinsie doodgeskiet is. In die eerste voorval is ŉ 55-jarige kaptein Donderdagaand omstreeks 18:40 in New Germany, Pinetown, doodgeskiet. “Die polisiekaptein, wat by Marianhill se eenheid vir openbare orde gestasioneer was, het van ŉ winkel huis toe geloop toe hy doodgeskiet is. Bure wat die geweerskote gehoor het, het gesien hoe ŉ wit Toyota-dubbelkajuitbakkie van die toneel wegjaag,” het Naidoo gesê. Die kaptein het nog al sy persoonlike besittings by hom gehad, insluitend sy selfoon, beursie en dienspistool. “ŉ Rooftog word dus uitgesluit as motief. ŉ Saak van moord word ondersoek.” In die tweede voorval het ŉ polisiekonstabel in die hospitaal aan ŉ skietwond beswyk wat hy opgedoen het toe hy en ŉ ander polisiebeampte ŉ verdagte voertuig in Berea, Durban, voorgekeer het. “Toe beamptes die voertuig van albei kante af genader het, het die passasier in die voertuig op die polisiekonstabel geskiet. Die verdagte het daarna op die bestuurder se sitplek gespring en weggejaag. Die oorspronklike bestuurder van die motor is in hegtenis geneem. Die motor is later verlate gevind in Sydenham. ŉ Soektog is van stapel gestuur na die verdagte.” Sitole het die voortgesette geweld op polisiebeamptes veroordeel. Hy beskryf die jongste voorvalle as “ŉ aanval op die gesag van die staat”.